   Δ΄ ΚΠΣ: Κερδισμένοι ή χαμένοι;
Τελικά κερδίσαμε ή χάσαμε στη διαπραγμάτευση του Δ΄ ΚΠΣ;

Την πραγματική απάντηση γνωρίζει μόνο η Κυβέρνηση που ξέρει τι ακριβώς διαπραγματεύτηκε.

Ξεφυλλίζοντας κανείς την 35σέλιδη συμφωνία (κείμενο 15915/05) εκπλήσσεται απ΄ το γεγονός ότι η λέξη Ελλάδα δεν υπάρχει πουθενά στο κείμενο παρά μόνο σ΄ ένα πίνακα! 

Όλες σχεδόν οι χώρες κατάφεραν να εξαιρέσουν περιοχές τους από τους γενικούς κανόνες. 

Για την Ελλάδα δεν υπάρχει καμιά εξαίρεση. 

Αναρωτιέμαι, η νησιωτικότητα που είχε φτάσει να συμπεριληφθεί στο σχέδιο της Ευρωπαϊκής Συνταγματικής Συνθήκης δεν άξιζε μιας αναφοράς;

Δόθηκε αυτή η μάχη και χάθηκε ή όχι;

Είναι σημαντικό να ξέρουμε.

Όπως καλό είναι να γνωρίζουμε ότι η απάντηση στο ερώτημα, πόσα τελικά κερδίσαμε είναι απλή και σκληρή. 

Κερδίσαμε (;) πολύ λιγότερα απ΄ όσα χάνουμε στο Γ΄ ΚΠΣ. 

Η Ελλάδα οδηγείται σε απώλειες που θ΄ αγγίξουν τα 10 δις ευρώ δημόσιας δαπάνης (7,5 δις Ευρωπαϊκή Συνδρομή- 2,5 δις Εθνικοί πόροι).
Οι απώλειες ισοδυναμούν με τη μείωση των επιστροφών στη Βρετανία. 

Το πολιτικό ρεπορτάζ της Συνόδου Κορυφής αναφέρει ότι ο Τόνι Μπλερ αντιμετωπίζει σοβαρό πολιτικό πρόβλημα απ΄ αυτή τη μείωση. 

Εμείς όμως, φαίνεται πως έχουμε σοβαρότερα προβλήματα να ασχοληθούμε!

Στην καλύτερη περίπτωση θα ξεκινήσει ένας… διάλογος περί του «τις πταίει;». 

Το χρήσιμο όμως ερώτημα, κρίσιμο και για το Δ΄ ΚΠΣ, είναι «τι πταίει;».

Απλή γνώση του Γ΄ ΚΠΣ δείχνει με σαφήνεια ότι η απειλή των απωλειών εστιάζεται πολύ συγκεκριμένα. 

Δεν προλαβαίνουμε να κάνουμε συμβάσεις για το 20 με 25% του προγράμματος.

Οι λόγοι είναι γνωστοί. 

1. Το συγκεντρωτικό και γραφειοκρατικό πλαίσιο διαχείρισης που η προηγούμενη Κυβέρνηση αρνήθηκε να απλουστεύει και η σημερινή κατάφερε να κάνει πιο δαιδαλώδες. 

2. Ο εγκλωβισμός της Συνταγματικής Αναθεώρησης στη διαπλοκολογία που οδήγησε σε ένα δαίδαλο ελέγχων και σοβαρών καθυστερήσεων. 

3. Η αντικατάσταση του νόμου περί δημοσίων έργων στην κορύφωση της προσπάθειας για απορρόφηση που δημιούργησε «μαύρη τρύπα» στη σύναψη συμβάσεων. 

 Τα πράγματα είναι απλά και καθαρά. 

Η Ελλάδα πρέπει να διεκδικήσει την παράταση της δυνατότητας σύναψης συμβάσεων κατά ένα έτος στο Γ΄ ΚΠΣ, διαφορετικά οι απώλειες συνιστούν εθνικό Βατερλώ.

Το ζήτημα δεν είναι απλό ούτε εύκολο.

Δε γνωρίζω αν τέθηκε στη Σύνοδο Κορυφής.

Η ΚΕΔΚΕ το έθεσε έγκαιρα υπ΄ όψιν της Κυβέρνησης και το Γενάρη θα το θέσουμε επίσημα στην Επίτροπο κα Χούμπνερ. 

Η Κυβέρνηση καλείται ν΄ αναλάβει πρωτοβουλία για τον περιορισμό των απωλειών. 

Εκτός και αν συμβιβάζεται σιωπηρά επειδή «γλιτώνει» το ΠΔΕ από 2,5 δις ευρώ.

Τότε πρόκειται για μονεταριστικούς υπολογισμούς που είναι μαθηματικά λαθεμένοι. 

Υ.Γ. Το κείμενο της συμφωνίας εγείρει βέβαια πολύ σοβαρότερα ερωτήματα από το πόσα χάσαμε ή κερδίσαμε γιατί χαράζει ένα δρόμο με μεγάλους χαμένους την εδαφική και κοινωνική συνοχή. 

